Laudato  si'  i  račvanje  Boga 


Svako  novo  čitanje  enciklike  Laudato  si'  otkriva  neki  novi  uznemirujući  vidik  u  toj 
potpuno  besprimjernoj  "zelenoj"  okružnici,  koja  se  obraća  "svakoj  živućoj  osobi  na  ovom 
planetu".  Pogledajmo  zaključni  odlomak  enciklike: 

Na  završetku  ovoga  oduljeg  promišljanja,  i  radosnog  i  napetog,  predlažem  dvije  molitve, 
jednu  koja  može  biti  zajednička  svima  koji  vjerujemo  u  svemogućega  Boga  Stvoritelja,  a  drugu  da 
mi  kršćani  prihvatimo  obveze  prema  stvorenju  što  ih  pred  nas  stavlja  Isusovo  evanđelje. 

Ono  što  te  riječi  podrazumijevaju  stvarno  je  posve  zapanjujuće.  Jer  Franjo  je 
namjesnik  Kristov,  dužan  naviještati,  braniti  i  cjelovito  prenositi  apostolsku  predaju 
božanske  objave  našega  Gospodina,  koja  ima  biti  donesena  cijelom  svijetu,  u  skladu  s 
velikim  poslanjem:  Pođite  dakle  i  učinite  mojim  učenicima  sve  narode  krsteći  ih  u  ime  Oca  i 
Sina  i  Duha  Svetoga  i  učeći  ih  čuvati  sve  što  sam  vam  zapovjedio!  U  papinu  dužnost  ne  spada 
sastavljanje  molitava  koje  mogu  "biti  zajedničke"  "kršćanima"  (Franjo  nikad  ne 
upotrebljava  riječ  "katolici")  i  onima  što  vjeruju  u  "svemogućeg  Stvoritelja",  ali  ne 
priznaju,  ili  izravno  niječu,  božanstvo  Isusa  Krista  i  Presveto  Trojstvo.  Postoji  samo 
jedan  Bog  -  Otac,  Sin  i  Duh  Sveti  -  a  ne  jedan  Bog  za  kršćane,  a  drugi  za  sljedbenike 
"svemogućeg  Stvoritelja".  Pa  ipak,  vidimo  da  upravo  namjesnik  Kristov  ne  samo  da 
pasivno  prihvaća  nego  i  aktivno  ohrabruje  nevjerovanje  nekršćana  sastavljajući  molitvu 
baš  za  njih,  upućenu  nekom  općenitom  božanstvu,  kao  da  za  njihovo  spasenje  uopće 
nije  potrebno  da  vjeruju  u  Krista,  u  pravoga  Boga. 

Naš  je  Gospodin  zapovjedio  svojoj  Crkvi,  a  prije  svega  njezinoj  zemaljskoj  glavi, 
neka  "sve  narode"  uči  "čuvati  sve  što  sam  vam  zapovjedio".  Sve  što  je  zapovjedio! 
Međutim  Franjo  je  očito  nakanio  ne  učiti  ih  ništa  što  je  naš  Gospodin  zapovjedio,  pa  tako 
ni  to  da  moraju  vjerovati  u  Njega  da  bi  se  spasili: 

Neka  bude  znano  svima  vama  i  svemu  narodu  Izraelovu:  po  imenu  Isusa  Krista 
Nazarećanina,  kojega  ste  vi  raspeli,  a  kojega  Bog  uskrisi  od  mrtvih!  Po  njemu  ovaj  stoji  pred 
vama  zdrav!  On  je  onaj  kamen  koji  vi  graditelji  odbaciste,  ali  koji  postade  kamen  zaglavni.  I  nema 
ni  u  kome  drugom  spasenja.  Nema  uistinu  pod  nebom  drugoga  imena  dana  ljudima  po  kojemu  se 


možemo  spasiti.  (Dj  4,10-12) 

Umjesto  da  naviješta  kako  nema  uistinu  pod  nebom  drugoga  imena  dana  ljudima  po 
kojemu  se  možemo  spasiti,  Franjo  retorički  račva  Boga,  sastavljajući  jednu  molitvu  za 
kršćane,  a  drugu  "svemogućem  Stvoritelju".  Ovu  drugu  određuje  svijetu  punom 
izgubljenih  duša,  kao  da  je  to  dovoljno  za  njih  u  tami  koju  nastavaju  bez  milosti  Onoga 
koji  je  rekao:  ja  sam  svjetlost  svijeta;  tko  ide  za  mnom,  neće  hoditi  u  tami,  nego  će  imati  svjetlost 
života.  (Iv  8,12) 

Pogledajmo  stvarnosti  u  oči:  Imamo  namjesnika  Kristova  koji  ne  želi  biti 
namjesnik  Kristov.  On  želi  biti  planetarni  papa  koji  se  "obraća  svakoj  živućoj  osobi  na 
ovom  planetu"  bez  obzira,  ili  brige,  što  ta  osoba  možda  ispovijeda  lažnu  vjeru  ili 
otvoreni  ateizam.  Njemu  jednostavno  nije  važno  hoće  li  itko  postati  član  Katoličke 
crkve.  Važno  mu  je  da  svi,  u  što  god  vjerovali,  rade  zajedno  na  popravljanju  štete 
nanesene  okolišu: 

Valja  također  uteći  se  raznolikim  kulturnim  bogatstvima  naroda,  njihovoj  umjetnosti  i 
poeziji,  njihovu  unutarnjem  životu  i  duhovnosti.  Ako  doista  želimo  izgraditi  ekologiju  koja  nam 
omogućava  popravak  onoga  što  smo  razorili,  nijedna  grana  znanosti  i  nijedan  oblik  mudrosti  ne 
smije  se  ostaviti  po  strani,  pa  tako  ni  religija  [bilo  koja  religija!]  s  vlastitim  joj  jezikom.  (LS  63) 

Doista  se  nalazimo  usred  onoga  što  je  biskup  Athanasius  Schneider  nazvao 
četvrtom  velikom  krizom  Crkve. 

5.  kolovoza  2015. 

